Yɛwɔ kwan ahodoɔ bebree a adɔkotafoɔ ama yɛn ate aseɛ sɛ wɔfa so sa yareɛ, na ɛmu baako ne nnwomtoɔ so. Nnwomtoɔ anaa nnwomtie wɔ nsunsuansoɔ pa wɔ yɛn nipadua ne adwene no apɔmuden so. Sɛ woretie nnwom, woreto anaasɛ wode w’adwene redi ɛmu nsɛm akyi no wɔ nsunsuansoɔ ahodoɔ bebree wɔ wo so. Ɛno nti momma yɛnhwɛ nsunsuansoɔ pa a nnwomtoɔ tumi nya no wɔ yɛn apɔmuden so.
1. Nnwomtoɔ boa ma yɛtumi sua adeɛ yie. Nhwehwɛmu kyerɛ sɛ, ɔkwan baako a ɛtumi boa ma adeɛ a obi resua ka ne tirim no yɛ sɛ ɔbɛtie nnwom a ɛda fam bɔkɔɔ berɛ a ɔresua adeɛ no. Wei boa ma adwene no tumi kye deɛ nipa no resua ntɛm so.
2. Nnwomtie nso tumi boa ma adwene no kae nneɛma ntɛntɛm so. Ɛno nti na woba yɛn sukuu ahodoɔ mu a, wɔtaa de nneɛma a wɔpɛ sɛ wɔkyerɛ mmɔfra no yɛ nnwom de kyerɛ wɔn no. Botaeɛ a ɛtaa akyire no yɛ sɛdeɛ ɛbɛyɛ a deɛ wɔrekyerɛ mmɔfra no bɛka wɔn tirim.
3. Nnwomtie nso ma akoma no apɔmuden. Abɔdeɛmunyasapɛfoɔ ahwehwɛ mu ahunu sɛ, mogya di aforosianeɛ yie wɔ nipadua no mu berɛ a nnwom rebɔ. Ɛba no saa a, ɛmma akoma no mmɔ ntɛntɛm so nkyɛn sɛdeɛ ɛsɛ sɛ ɛbɔ no, ɛte ahoɔden a akoma no de bɔ mogya no so, na ɛkyikyi nsuo ahodoɔ bi nso a ne nyinaa ka bɔ mu ma akoma no ahoɔden.
4. Adɔkotafoɔ a wɔyɛ adwene no mu nhwehwɛmu ahwehwɛ mu ahunu sɛ, nnwomtie yɛ ɔkwan baako a yɛtumi nam so sa adwenemuhaw. Saa nnwom a yɛreka ho asɛm yi no yɛ nnwom a ɛda fam bɔkɔɔ. Wɔkyerɛ sɛ, berɛ a obi retie nnwom a ɛte sei no, ɛboa ma adwene no kyikyi nsuo ahodoɔ bi a ɛboa sa adwenemuhaw.
5. Nnwomtoɔ ne ne tie nso kanyan anigyeɛ. Berɛ a obi retie anaa ɔreto dwom no, ɛma adwene no ahoɔden ma no tumi kyi nsuo bi a ɛkanyan anigyeɛ. Saa nsuo yi kyi yie a, ɛboa yi adwennwene ne awerɛhoɔ firi hɔ.
6. Nnwomtoɔ boa ma yɛtumi tenetene yɛn apɔ mu. Yɛnim sɛ apɔmutenetene di akotene yie wɔ nipadua no apɔmuden mu. Sɛ nnwomtoɔ ne apɔmutenetene ka bɔm a, ɛma nipa no ahoɔden ma no tumi yɛ no yie wɔ berɛ a ɔnte brɛ ntɛm so, na ɛsane nso kanyan n’anigyeɛ. Ɛno nti na mpɛn pii no wɔn a wɔtenetene wɔn apɔ mu taa de nnwom bata ho no. Ɛmma wɔnte brɛ ntɛm.
7. Nnwomtoɔ de nkabom ba afoforɔ ntam, ɛno nti ɛhwɛ ma ayɔnkofa mu apɔmuden tu mpɔn. Yɛfa dwom bi te sɛ Ghana dwom titire “Yɛn ara yɛn asase ni” a, ɛboa ka ɔman mma bɔ mu, ɔdɔ ho nnwom nso boa ka adɔfoɔ baanu bɔm, saa ara na abagyegyeɛdwom nso boa ka awofoɔ ne wɔn mmɔfra bɔm.
Nnwom ho mfasoɔ wɔ nipadua no so yɛ bebree. Berɛ biara a wobɛkɔ awerɛhoɔ mu, nsɛm bɛhyɛ wo so na wonhunu deɛ wonyɛ no, ɛyɛ a bɔ mmɔden pɛ dwom tie. Mmom deɛ ɛbɛkyekyere wo werɛ na ahyɛ wo nkuran pii no mmom bɛboa wo saa berɛ no mu. Kyɛ ma afoforɔ nso nhunu saa mfasoɔ yinom bi.
